Page:Comical stories of Thrummy Cap and the Ghaist (NLS104185980).pdf/14

 Wow man, John whare hae you been,

Come tell me a ye hae seen.

Na, bide, says Thrummy, till day-light,

And syne I'll tell you hale and right.

Sae baith lay still and took a nap,

Until the ninth hour it did chap.

Thrummy syne raise, put on his claes,

And to the chamber quick he gaes,

Taks out the stane into the wa',

And soon he found the leathern ba';

Took out the Rights, replac'd the stane,

Ere John did ken whar he had been:

Then baith came stapping down the stair,

The morning now was calm and fair.

Weel, says the Laird, my trusty frien',

Hae ye ought in our chamber seen?

Quoth Thrummy, Sir, I naething saw

That did me ony ill ava.

Weel, quoth the Laird, ye now may gang,

Ye ken the day's na verra lang;

In the mean time its calm and clear,

Ye lose your time in biding here.

Quoth Thrummy, Sir, mind what I tell,

I've mair right here than you yoursel.

Sae till I like I here shall bide,

The Laird at this began to chide:

Says he, My friend, you're turning rude.

Quoth Thrummy, I'll my claim make good,

For here I just before you a',

The Rights o' this Estate can shaw,

And that is mair then ye can do.

What! quo' the Laird, can that be true?

'Tis true, quoth Thrummy, look and see,

D'ye think that I would tell a lie,